Dorte Bennedsen (S), 2000-11-23:
Og noget tyder i hvert fald også på, at der i nogle af disse tilfælde er tale om en organiseret kriminalitet.
Det er et problem, der skal løses, for det er et udtryk
for misbrug af asylsystemet
Det skal løses af hensyn til de mennesker, som bliver ofre for denne form for kriminalitet, og det skal sidst, men ikke mindst, løses, fordi det let bringer det store flertal af reelle asylansøgere og i et vist omfang desværre også andre udlændinge i miskredit, fordi de let slås i hartkorn med denne lille, men belastende gruppe.
For nogle uger siden deltog jeg i et møde med 20 borgmestre, som repræsenterede kommuner spredt ud over landet, og som alle har et asylcenter placeret i deres kommune.
Og ideen bag mødet var at lytte til, hvilke problemer borgmestrene oplever ved at have et asylcenter.
Reaktionerne fra borgmestrene var - for nogle måske overraskende - meget entydig og kan bedst illustreres gennem nogle af de svar, der blev givet. Én sagde: En hård kerne af asylansøgere fra SNG-landene giver store problemer med kriminalitet, mens de øvrige asylansøgere ikke giver større problemer end kommunens øvrige befolkning.
En anden sagde: Vi har haft problemer med ansøgere fra SNG-landene.
Nu er de væk, og dermed er problemerne væk.
Og et sidste citat fra en nordjysk kommune: Vi har en flygtningelandsby, der fungerer fint, men vi har haft problemer med fem asylansøgere fra SNG-lande, der udøvede 80 pct. af områdets kriminalitet, og det er ødelæggende for synet på asylansøgere. Svaret fra denne kreds af borgmestre er tankevækkende, fordi det på den ene side klart viser, at asylcentrene i det store og hele ikke giver anledning til væsentlige problemer i kommunerne, men på den anden side lige så klart understreger, at den gruppe asylansøgere, som kommer hertil med kriminalitet for øje, er en meget voldsom belastning, både for det omgivende samfund og for de øvrige asylansøgere.
Og på den baggrund vil jeg godt takke ministeren både for de svar, vi har fået i dag, og for de initiativer, der allerede er taget.
Det er vigtigt at få nedsat sagsbehandlingstiden i al almindelighed, men især for disse grupper.
Og vi har da også forstået, at der her pr. 1. januar, tror jeg, det er, tilføres nye stillinger til Udlændingestyrelsen.
Det er vi godt tilfredse med.
Men jeg synes faktisk, at vi også skal være åbne over for en yderligere forøgelse af stillingerne i Udlændingestyrelsen, så sagerne i almindelighed kan behandles hurtigere.
Vi finder det også rigtigt, at man har opgivet at bruge Dublinproceduren over for folk fra visse SNG-lande.
Og vi synes også, at man - i hvert fald efter vores vurdering - bør overveje, om der ikke er andre asylansøgergrupper, som med fornuft kunne undtages fra denne procedure, som jo er rimelig langstrakt. Tiden er ikke til at gå ind på de øvrige initiativer, men vi støtter dem, fordi det er vigtigt at begrænse de pågældendes mulighed for at begå kriminalitet og få deres sager hurtigt behandlet, så de kan sendes hjem til hjemlandet, og så vi dermed kan sende et signal til andre med lignende ideer om, at den trafik kan de godt opgive, fordi Danmark anser det for et helt uacceptabelt misbrug af asylsystemet. For nogle år siden havde vi nogle lignende problemer med folk fra Baltikum, og det blev løst gennem en hurtig og effektiv sagsbehandling.
Det bør også være tilfældet her, at den hurtige sagsbehandling kan være med til at løse det.
Initiativerne, som er taget, har jo kun virket i forholdsvis kort tid, og derfor er det selvsagt vanskeligt at vurdere effekten.
Men ser man på indrejsetallene fra de pågældende lande, er der dog noget, som tyder på, at det er de rigtige instrumenter, vi har valgt, og at de vil få den ønskede effekt, nemlig at stoppe for indrejse af folk, der kommer med kriminalitet for øje.
Og det skal vi gøre af hensyn til det danske samfund og af hensyn til asylansøgerne.
For debatten her i dag og debatten ude omkring viser jo, at det meget let får et præg af, at er én kriminel, så er de alle kriminelle.
Og det er der ingen af os der er tjent med, og specielt ikke de mennesker, der uforskyldt kommer i klemme.